ACTA DE CONCESIÓN DA IV EDICIÓN HOMENAXE “OS BOS E XENEROSOS”

O sábado 20 de xaneiro de 2007 reúnese ás 11:00 horas no Museo do Pobo Galego a Asemblea Ordinaria Anual de Socios e Socias da AELG para acordar, entre outros puntos da orde do día, a persoa ou institución que sería homenaxeada este ano na  IV Edición da Homenaxe  “Os bos e xenerosos”.

Para esta edición, o Presidente da AELG, D. Cesáreo Sánchez Iglesias, presenta perante os asistentes á asemblea como única candidatura o Laboratorio de Formas de Galiza, singularizado na persoa do artista e intelectual galego D. Isaac Díaz Pardo, en recoñecemento ao seu contributo á rexeneración cultural e social de Galiza, por manter vivo e transmitir aos máis novos o lume aceso da memoria dos exiliados e dos emigrados,  a partir da loita contra o silencio e o esquecemento que deixarían incompleta a memoria íntegra do século XX.

A Asemblea de Socios e Socias da AELG aprobou, por unanimidade, concederlle esta IV Edición Homenaxe “Os bos e xenerosos”, na persoa de Don Isaac Díaz Pardo, ao Laboratorio de Formas de Galiza, entidade fortemente comprometida co país na súa traxectoria transcorrida desde o seu nacemento en 1963 no eido da investigación, á procura das formas orixinarias desenvolvidas no pasado, na recuperación da cerámica de Sargadelos, na fundación de Ediciós do Castro e na creación do Museo Carlos Maside, entre outras moitas, que contribuíron a un obxectivo común: a restauración da nosa memoria histórica.

Dou fe, como Secretaria xeral, co visto e prace do Presidente da AELG.

Vº e Prace

O Presidente 	A Secretaria Xeral	

Asdo.: Cesáreo Sánchez Iglesias 	

Asdo.: Mercedes Queixas Zas